Period: Old Babylonian
Genre: Royal Inscription
Transliteration:
<SURFACE>
{d}nin-e₂-gal
nin gal me kilib₃ šu-na dab₅-be₂
un šar₂-ra-aš igi-bi ŋal₂
na-de₅ mah šita₅-du₃ sag-gi₆
a-ra₂-bi za₃ nu-di
nir-ŋal₂ ukkin-na dug₄-ga-ni igi-še₃ du
mu-ni a-ar-eš gi₇
dingir zid ki a-a ugu-ni-ta
ka ba-ni še-ga
dumu gal {d}suen-na
nin-a-ni-ir
si-ma-at{d}inanna
dam ki ag₂
{d}ri-im{d}sin
lugal larsa{ki}ma
dumu-munus arad {d}nanna-ke₄
u₄ {d}nin-e₂-gal nin-a-ni
mu sag₉-ga-ni in-sa₄-a
e₂-a₂-aŋ₂-ŋa₂-kilib₃-ur₄-ur₄
ki-tuš nam-dingir-bi-še₃ tum₂-ma
nam-til₃ {d}ri-im{d}sin
u₄ da-ri₂-še₃ ŋal₂-le-de₃
u₃ nam-til₃-la-ni-še₃
mu-na-du₃
diri u₄-bi-ta-še₃
e₂-šu-si₃-ga-bi mu-un-dagal
temen mu pa₃-da nam-nin-a-ka-na
u₄ su₃-ra₂-še₃ im-mi-in-gar

Cuneiform:
<SURFACE>
𒀭𒎏𒂍𒃲
𒎏𒃲𒈨𒆸𒆸𒋗𒈾𒆪𒁉
𒌧𒊹𒊏𒀸𒅆𒁉𒅅
𒈾𒊑𒈤𒋃𒆕𒊕𒈪
𒀀𒁺𒁉𒍠𒉡𒁲
𒉪𒅅𒌺𒈾𒅗𒂵𒉌𒅆𒂠𒁺
𒈬𒉌𒀀𒅈𒌍𒂠
𒀭𒍣𒆠𒀀𒀀𒌋𒅗𒉌𒋫
𒅗𒁀𒉌𒊺𒂵
𒌉𒃲𒀭𒂗𒍪𒈾
𒎏𒀀𒉌𒅕
𒋛𒈠𒀜𒀭𒈹
𒁮𒆠𒉘
𒀭𒊑𒅎𒀭𒌍
𒈗𒌓𒀕𒆠𒈠
𒌉𒊩𒀴𒀭𒋀𒆠𒆤
𒌓𒀭𒎏𒂍𒃲𒎏𒀀𒉌
𒈬𒊷𒂵𒉌𒅔𒄷𒈿𒀀
𒂍𒀉𒉘𒂷𒆸𒆸𒌴𒌴
𒆠𒆪𒉆𒀭𒁉𒂠𒁺𒈠
𒉆𒋾𒀭𒊑𒅎𒀭𒌍
𒌓𒁕𒌷𒂠𒅅𒇷𒉈
𒅇𒉆𒋾𒆷𒉌𒂠
𒈬𒈾𒆕
𒋛𒀀𒌓𒁉𒋫𒂠
𒂍𒋗𒋧𒂵𒁉𒈬𒌧𒂼
𒋼𒈬𒅆𒊒𒁕𒉆𒎏𒀀𒅗𒈾
𒌓𒋤𒁺𒂠𒅎𒈪𒅔𒃻